Κανονισμός (ΕΚ) αριθ. 683/2004 της Επιτροπής

της 13ης Απριλίου 2004

για την τροποποίηση του κανονισμού (ΕΚ) αριθ. 466/2001 όσον αφορά τις αφλατοξίνες και την ωχρατοξίνη Α σε τρόφιμα που προορίζονται για βρέφη και μικρά παιδιά

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων(1), και ιδίως το άρθρο 2 παράγραφος 3,

Μετά τη γνωμοδότηση της επιστημονικής επιτροπής τροφίμων (ΕΕΤ),

Εκτιμώντας τα ακόλουθα:

(1) Ο κανονισμός (ΕΚ) αριθ. 466/2001 της Επιτροπής(2) καθορίζει μέγιστες τιμές ανοχής για ορισμένες προσμείξεις στα τρόφιμα, συμπεριλαμβανομένων των τροφίμων που προορίζονται για βρέφη και μικρά παιδιά, που διέπονται από την οδηγία 91/321/EΟΚ της Επιτροπής, της 14ης Μαΐου 1991, σχετικά με τα παρασκευάσματα για βρέφη και τα παρασκευάσματα δεύτερης βρεφικής ηλικίας(3), και την οδηγία 96/5/EK της Επιτροπής, της 16ης Φεβρουαρίου 1996, για τις μεταποιημένες τροφές με βάση τα δημητριακά και τις παιδικές τροφές για βρέφη και μικρά παιδιά(4).

(2) Σύμφωνα με τον κανονισμό (EK) αριθ. 466/2001, πρέπει να καθοριστούν συγκεκριμένες μέγιστες τιμές προσμείξεων για τα τρόφιμα που προορίζονται για βρέφη και μικρά παιδιά έως τις 5 Απριλίου 2004 το αργότερο.

(3) Ορισμένα κράτη μέλη έχουν θέσει μέγιστα όρια για την αφλατοξίνη Β1, την αφλατοξίνη Μ1 και την ωχρατοξίνη Α στα τρόφιμα που προορίζονται για τα βρέφη και τα μικρά παιδιά. Δεδομένων των διαφορών μεταξύ των διατάξεων των κρατών μελών και των στρεβλώσεων του ανταγωνισμού που μπορούν να προκύψουν από αυτές, επιβάλλεται να ληφθούν κοινοτικά μέτρα για τη διασφάλιση της ενότητας της αγοράς και, παράλληλα, να τηρηθεί η αρχή της αναλογικότητας.

(4) Για να προστατευθεί η υγεία των βρεφών και των μικρών παιδιών, που αποτελούν ευάλωτη πληθυσμιακή ομάδα, πρέπει να καθοριστεί η χαμηλότερη μέγιστη τιμή, η οποία είναι δυνατόν να επιτευχθεί με την αυστηρή επιλογή των πρώτων υλών που χρησιμοποιούνται για την παραγωγή των παρασκευασμάτων για βρέφη, των παρασκευασμάτων δεύτερης βρεφικής ηλικίας, καθώς και των μεταποιημένων τροφών με βάση τα δημητριακά και των παιδικών τροφών για βρέφη. Για την εφαρμογή των μέγιστων αυτών τιμών είναι απαραίτητη μια επικυρωμένη μέθοδος ανάλυσης. Για την αφλατοξίνη Μ1, η Επιτροπή θα διοργανώσει διεθνή δοκιμή δακτυλίου προκειμένου να εξακριβωθεί εάν η τιμή του 0,01 μg/kg της αφλατοξίνης Μ1 μπορεί να καθοριστεί με βεβαιότητα, έτσι ώστε να εξεταστεί το ενδεχόμενο μείωσης της μέγιστης τιμής ανοχής στο 0,01 μg/kg αφλατοξίνης Μ1.

(5) Επομένως, ο κανονισμός (ΕΚ) αριθ. 466/2001 πρέπει να τροποποιηθεί αναλόγως.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 παράγραφος 2 του κανονισμού (EΚ) αριθ. 466/2001 αντικαθίσταται ως εξής:

"2. Οι μέγιστες τιμές ανοχής που καθορίζονται στο παράρτημα Ι εφαρμόζονται επίσης και στα τρόφιμα που διέπονται από την οδηγία 91/321/ΕΟΚ και την οδηγία 96/5/EK και τα οποία προορίζονται για τα βρέφη και τα μικρά παιδιά, ενώ παράλληλα λαμβάνονται υπόψη αντίστοιχα οι αλλαγές της περιεκτικότητας των προσμείξεων που προκαλούνται από την ξήρανση, την αραίωση ή την επεξεργασία καθώς και οι σχετικές αναλογίες των συστατικών στο προϊόν. Τα παραπάνω δεν ισχύουν για τις προσμείξεις για τις οποίες έχουν τεθεί συγκεκριμένες κοινοτικές μέγιστες τιμές ανοχής για τα καθοριζόμενα τρόφιμα ή στις περιπτώσεις κατά τις οποίες, ελλείψει κοινοτικών μέγιστων τιμών ανοχής, ορίζονται αυστηρότερες τιμές από την εθνική νομοθεσία για τα συγκεκριμένα τρόφιμα."

Άρθρο 2

Το παράρτημα Ι του κανονισμού (ΕΚ) αριθ. 466/2001 τροποποιείται σύμφωνα με το παράρτημα του παρόντος κανονισμού.

Άρθρο 3

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Νοεμβρίου 2004.

Ο παρών κανονισμός δεν εφαρμόζεται για προϊόντα που τέθηκαν σε κυκλοφορία στην αγορά πριν από την 1η Νοεμβρίου 2004 σύμφωνα τις ισχύουσες διατάξεις. Το βάρος της απόδειξης σχετικά με το χρόνο κυκλοφορίας των προϊόντων φέρουν οι υπεύθυνοι των επιχειρήσεων τροφίμων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Απριλίου 2004.

Για την Επιτροπή

David Byrne

Μέλος της Επιτροπής

(1) ΕΕ L 37 της 13.2.1993, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

(2) ΕΕ L 77 της 16.3.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 455/2004 (ΕΕ L 74 της 12.3.2004, σ. 11).

(3) EE L 175 της 4.7.1991, σ. 35· οδηγία όπως τροποποιήθηκε τελευταία από την οδηγία 2003/14/EK (ΕΕ L 41 της 14.2.2003, σ. 37).

(4) EE L 49 της 28.2.1996, σ. 17· οδηγία όπως τροποποιήθηκε τελευταία από την οδηγία 2003/13/EK (ΕΕ L 41 της 14.2.2003, σ. 33).

ΠΑΡΑΡΤΗΜΑ

Το παράρτημα Ι του κανονισμού (ΕΚ) αριθ. 466/2001 τροποποιείται ως εξής:

1. Στο τμήμα 2. Μυκοτοξίνες, 2.1. Αφλατοξίνες προστίθενται τα παρακάτω σημεία 2.1.5, 2.1.6 και 2.1.7:

">ΘΕΣΗ ΠΙΝΑΚΑ>"

2. Στο τμήμα 2. Μυκοτοξίνες, 2.2. Ωχρατοξίνη Α προστίθενται τα παρακάτω σημεία 2.2.4 και 2.2.5:

">ΘΕΣΗ ΠΙΝΑΚΑ>"